Plerique sane veterum, in hanc sententiam descenderunt, ut nullum esse in mundo vacuum affirmarent. Idque reperiri prorsus negarent. Alii sola contenti negatione, alii vero, rationibus etiam annixi sunt probare. Sed iis ut videtur non demonstrantibus quicquam, quod sensus ipse refellere non valeret. Rem igitur hanc in hunc modum perquiramus.
Vacuum esse in mundo, tripliciter quaeri potest.
Primo, an in mundo ingens aliquod sit spacium, quod mundi ipsius magnam occupet partem, in eum scilicet modum, quo vulgus totam aeris regionem vacuam esse existimare solet, quia dum aeris nullam sentiunt, ut aliorum corporum, resistentiam, nullum ibi esse corpus sibi persuadent. Secundo, an in mundo, parvum aliquod spacium vacuum dari possit. Tertio an minima quaedam inter corpora veluti spaciola, vacua concedantur. Sane priore illo modo, nullum inane in mundo esse, negantibus assensum damus. Duo vero reliqua, et parva, et minima, in mundo inania posse esse, spacia, non solum non negamus, verum etiam maxime contendimus.